In nomine sanctæ et individuæ Trinitatis. Ego Hugo, Dei gratia Senonensis archiepiscopus, notum fieri volo præsentibus et futuris quod Isnardus, vicecomes Joviniaci, et Bovo et Gilduinus, clericus, fratres ejus, concesserunt ecclesiæ Pontiniaci, et fratribus ibidem Deo servientibus, quoddam pratum et terram inter Crientum et Ermenzun sitam, contiguam terræ Seguini de Sancto-Florentino, quæ de jure eorum fuerant, libere et quiete, in perpetuum possidenda; et hoc ipsum prædicti fratres Isnardus et Bovo, in fide sua, spoponderunt se tenere, et ubicumque necesse esset jure garantire. Insuper et Simon Fornarius, cum sæpedicto Isnardo, manutenendum suscepit. Actum, anno Incarnationis dominicæ millesimo centesimo quinquagesimo septimo. Hujus rei testes sunt: Simon, thesaurarius Senonensis; Matthæus, præcentor; Rainerius Brainensis; Milo de Chanloth; Givaudus et Odo, fratres ejus; Boso de Chanloth, et alii quamplures.